كان عندك شكون موطور مسوڨرها أكيد راهو قالك اللي تعذب و قعد يدور من أسيرونص لأسيرونص و حد محب يريڨلو أمورو، هذاكة علاه احنا هنا بش نفهموك شنوا تعمل و وين تمشي باش تعمل السيڨورتا هذي من غير عطايل
كيفاش تعملها و وين تمشي
كيما قلنا السيڨورتا هذي سبيسيال شوية و حتى وحدة من شركات التأمين ماتحب تعملها خاطرها تتكلف أكثر برشة من سومها، باش متخليش العباد بلاش ضمان تدخلت الجامعة التونسية لشركات التأمين “الفتوزا” اللي لازم تمشيلها ديراكت و هي تو تبعثك للشركة إلي بش تعملك سيڨورتا حسب دور متاعها فالليستا عند الجامعة.
و كي تمشي بش تسوڨر لازم تهز الكونترا وإلا الفاتورة اللي شريت بها الموطور خاطر كما نعرفو لازم تبدا بأورقها باش تعمللها السيڨورتا.
فما حل اخر لقاتو لجامعة بش تنقص عليك المشي و الجي اللي هو مطلب إلكتروني على الإنترنات تنجم تلقاه منا :
إنزل هنا
المسؤلية المدنية هي ضمان الوحيد
فما ضمان بركة متع سيڨورتا تنجم تعملو للموطور، اللي هو المسؤلية المدنية. خاطر كما نعرفو الموطور معرضة أكثر للخطر مقارنةً بالكرهبة وتتسبب في برشة حوادث، كان شركة التأمين تبيع الضمان هذا بالسوم لي يتكلف عليها حتى حد ما يعملوا خاطروا يجي غالي برشة. هذاك علاه الحاكم هو اللي فارض تسعيرة متع سيڨورتا هذي بش تتلائم مع حق لموطور و مستوى المعيشة ، حاجة كما الدعم متع الخبز.
باهي شنية بالضبط المسؤلية المدنية، هي ضمان تعملوا بش تعوض لضحايا حادث المرور اللي تتسبب فيه لاقدر الله خاصة كان فيه إصابات اللطف، هنا المتسبب في الحادث يلقى روحو مطالب بش يخلص lلملاين. بالضمان هذا، تولي شركة التأمين هي اللي تخلص في بلاصتك التعويض.